2003-as cannes-i fesztivál
Az 56. cannes-i fesztivál 2003. május 14. és 25. között került megrendezésre Patrice Chéreau francia színész-rendező elnökletével. A megnyitó és záróesemények ceremóniamestere Monica Bellucci olasz színésznő volt. A hivatalos versenyprogramban 20 nagyjátékfilm és 9 rövidfilm szerepelt; az Un certain regard szekcióban 19, a Cinéfondation keretében 20, míg versenyen kívül 17 új és 33 filmtörténeti alkotást vetítettek. A párhuzamos rendezvények Kritikusok Hete szekciójában 7 nagyjátékfilmet, 7 rövidfilmet és külön vetítéseken további 8 alkotást mutattak be, a Rendezők Kéthete elnevezésű szekció keretében pedig 30 nagyjátékfilm és 18 kisfilm vetítésére került sor.